গত সাতচল্লিশ বছরে বাংলাদেশের ইতিহাসে বহু অঘটন ঘটে গেছে, বহুবার বিশ্বাস টলে যাওয়ার ঘটনা ঘটেছিলো। তবুও এখনো ভারতের প্রধানমন্ত্রী প্রটোকল ভেংগে বাংলাদেশের প্রধানমন্ত্রীকে বিমানবন্দরে স্বাগত জানায়। বাংলাদেশের প্রধানমন্ত্রীকে ভারতের রাষ্ট্রপতি ভবনে আতিথ্য দেওয়া হয়। এশিয়ার আর কোন দেশের নেতা এই মর্যাদা ভারতের নিকট থেকে পায়না। এই সময়েইও আমাদের দুই দেশের অনেক প্রাপ্তি আছে। আমরা ১৯৯৬ সালের গঙ্গার পানি-বণ্টন চুক্তি, ২০১৫ সালের স্থলসীমানা চুক্তি, চিটমহল বিনিময়, আমাদের দু’দেশের মাঝের বর্ধিষ্ণু জন-যোগাযোগ, স্থল রেল জল পথে যোগাযোগ, আমাদের ইতিহাস, ভূগোল, ভাবাবেগ আর স্বার্থকে আরো কাছে নিয়ে আসবে। ভারত আসলে একটি স্থিতিশীল বাংলাদেশ চায়, যা স্থিতিশীল ভারতের জন্যে দরকারী। ভারত চায় তাদের উত্তর-পূর্বাঞ্চলের বিচ্ছিন্নবাদীরা বাংলাদেশে প্রশ্রয় না পাক, ভারত চায় ঐ দুর্গম অঞ্চলের উন্নয়নে বাংলাদেশও অংশগহন করুক, সেখানে মানবিক পণ্যগুলো পৌঁছাতে বাংলাদেশ তার ভূমি ব্যবহারের অনুমতি দিক, বাংলাদেশ ধর্মীয় সন্ত্রাসবাদকে নিয়ন্ত্রণ করুক। এইতো! গত নয় বছরে ভারত বাংলাদেশের কাছে সেগুলো পেয়েছে বা পাওয়ার আশ্বাস পেয়েছে। বিনিময়ে বাংলাদেশ চায় বাণিজ্য ও বিনিয়োগ সহায়তা, বিদ্যুত ও জ্বালানি সহায়তা, জল ও জলবায়ুর শেয়ারিং। বাংলাদেশ সেগুলোর কিছুটা পেয়েছে, কিছুটা পাওয়ার আশ্বাস পেয়েছে।